Kena minta tuah,minta pemanah
GENAP kali bisi pengawa rami enggau begulu gaga ati kenyau ari kelia nyentukka kemaya haritu endang semampai bisi atur ditagaka kena kena bepinta, kena besampika berekat ari Petara. Nya alai maya pengerami baka Gawai Antu, Gawai Umai, Gawai Tajau, Gawai Burung enggau semua pengerami gaga ati baka Melah Pinang, seiti ari penggal atur pengawa orang kena menggal pengaga ati nya miau pengabang. KEBUAH MESETI BEBIAU Mayuh endar kebuah pengabang enda tau enda dibiau. Kesatu, biau nya kena orang betabarka burung ke jai. Kedua, iya dikereja orang kena ngelalu penatai pengabang mayuh ngichaka sida nya mai tuah, mai limpah ngagai orang ke empu rumah sereta ngagai bala pengabang empu, minta sida sama betuah belimpah baka orang ke empu rumah. Ketiga biau nya mega kena minta kasih ari Petara ngambika meri penyelap enggau pengembap, meri pengerai enggau pengayu ngagai bala mensia mayuh nyengkaum bala pengabang sereta mega orang empu rumah. Reti nya biau bepinta pengerai enggau semua pemanah ke bukai baka minta pengelantang penyenang dalam pengidup. Biau pengabang tu sigi dipejalaika orang ba pun pengerami, iya nya udah bekau pengabang nyau jenuh udah duduk sereta mega penggal pengawa bukai, nitih atur sebuah-sebuah rumah panjai ke bempu pengawa, tauka orang sepintu bilik ke bempu pengawa, kelebih agi baka dalam pengerami melah pinang. LEKA BIAU NITIHKA BANSA GAWAI “Nyadi leka biau pengabang nya mega nitihka pengerami nya. Enti iya Gawai Batu, biau pengabang bisi mega bepinta pemulih bumai betaun, lalu enti maya orang bebiau Gawai Antu, leka biau nya deka muji orang ke empu ruang bilik dulu, udah nya baru muji bala pengabang mayuh ke datai. Mayuh macham leka biau pengabang, laban iya nitih gawa atur pengawa ke alai sida nya ngabang,” ku niang Lemambang Jingan anak Lanchang @ Udang ke dulu menya tebilang landik bebiau di menua Batang Melupa, Saratok. Udang mansutka jaku tu lebuh berandau enggau penulis urung taun 1979 kelia. Genteran biau pengabang ke dikena ka chuan dalam lambar tulis tu nya siti ari genteran biau ke selalu agi dikena orang miau pengabang ba menua Batang Ai, Skrang, Batang Lupar, Saribas enggau Krian, kelebih agi pati Saribas baka menua Paku, Rimbas, Padeh enggau Layar, sereta semua ai Krian baka Kabo, Melupa, Kawit, Ulu Krian, Budu, Telik, Awik, Sebelak, Sebetan enggau semua genturung menua Krian ulu, tengah enggau ili. Uji kitai sama ninga sereta belajar mimit ari biau pengabang ari seiku tukang biau ba sebuah rumah panjai dalam ai Assam di Saratok. Ooo-ha! Ooo-ha! Ooo-ha! Sapa ke semetak inggar bemunyi? Munyi ke masak chagak bedil besi, Tebah bini tuai kitai, Datuk Musa Giri Didinga ari tisi langit lati, Lanji-lanji tengkak sawang. Ni utai ke semetak inggar didinga? Munyi ke masak chagak bedil temaga Tebah Empiang bini Anya Didinga ari Singapura Pansa geruda kapal bekejang, Ngadap ka leka matahari mati. Nama ke semetak inggar temekung? Munyi ke masak chagak bedil kelutung. Tebah Kala Nyepit nya gela Subung, Didinga ari pun Semambu Ngandung Kunjung-kunjung nyadi benung Tajau Bujang, Kebung ka burung tiung lelaki. Ngangauka Datuk Kanang Langkau Seri Pahlawan, Puchung begantung nengan bulan, Gagah Berani nama nuan, tau nangga Gam gigi gumbang. Rumbai tu beranak ka Endu Pupu Kebul Bebuli Tu indu pemadu nama, Dikumbai Dayang Tekang Mau Tuchi Rega nengeri siti menua Beranakka Lulung datai ari Segupung Ati Tanah Sembah di kelasah pandan bekuang. Beranakka Kumang Nepan di takang apung beluyah Menyadi Saripah Aka Tuan, Jadi enggau Sigi Beru Hari Ninggang kunchi guntur beringgang, Jadi enggau Sigai Beru Lemai Ninggang telesai ujan sayang. Nya orang ngemeran ka batu pesuk Teman tunjuk jari lima Ai belambuk ngampuh ka menua. Nya menua Apai Miga Betanduk ngena, umba ketapu Buok galung bauh ngelagetang. Ari nya baru aku ngangau ka Ribai ke datai ari tasik besai Linang ledung, Betumpu alau, berimbai ruai, Enggau Menyalin Bungai, Tutup Temaga Lawai Bunsu Garai, Berumah di rantau panjai Tinggang telesai bungai engkuang. Rumbur ka Sibau rambuk bulu Menua ampa raya tekebu, Sebuah tukau bangkung langkau Menua Lemandau datai ari ngelepau Gumbang besabung. Menua pating aur pengerindu Lendu-lendu maguh ka Ulu Belimbun Jawa. Takang buluh ayu ngachuh ka ulu Putih Menyala. Nya menua Raja Bangka bedinding ngena Gumbang menyadi. Tuan Jandan bedinding hari Sukadana Bebuli Ati. Nya betampung enggau menua Raja Segangga Gunggung Penyadung Antu Tuah Berimbai enggau Raja Segangga Ganggai Penatai Antu Limpah, Nya jadi enggau Kemeli Kemantan Padi Diambi mimpi jadi raja. Jadi enggau Kemelat Tampuk Lensat Diambi kenyap tinduk lina. Dia sida mai pengaruh, Batu lementak bai ngabang Ngambika tau nyelepak awak Menua orang. Batu duri bai ngabang Ulih nemu di tuki ridan pengerang Batu pabung mai ngabang Ulih nemu di lampung tekalung pundang. Taring uting babi ngelampai Tanduk rusa mulai, Gemala panggum tupai Dibai orang tuai mansang nandai Selit di punggai puting ilang. Awakka gayu, awakka guru! Awakka gerai nyamai! Raja nguan menua! Kami minta jalai bidik enggau lansik, Minta betuah minta belimpah, Minta gerai minta nyamai Minta chelap minta embap. Aku ngangauka Petara Aki, Petara Ini, Ngangau ka orang ke lama udah lelang, Lama udah midang, Sida ke udah parai, ke udah nadai, Nya dikangau, ditesau, Nya aku kumbai, aku lambai. Enda kami busung, enda kami lunggung, Enda kami tulah, enda kami pimpah. Ga dikuan aku ditanggam bentuk selung, Ga kaki aku bediri ngembar ruit pendawan. Pala aku dibiau selanjau ijau manuk sabung Dada aku luak tata minyak ai juyung Ga aku baka paku besurung gelung Baka tubu besulur rebung Baka penduk betampung puchuk Baka tali betampung wi Baka tengang tampung belembang. Baka rutan tampung danan. Kami ngangau ka orang lama parai Lama udah nadai Ngangau ka orang ke lama udah midang Lama udah tumbang. Tinggang batang tebelian wi. Ngangau ka orang lama udah nadai Kena keranjai indai imbuk kedidi Orang ke lama udah rentap langgar urat Dandi lelaki. Orang lama udah suyak tinggang karak Kepayang padi. O-ha! O-ha! O-ha! Kita ke dalam tanah nyenguk naka punggung Kita ari langit nilik naka rekung Kita ari ili mudik sebuah bangkung Kita ari ulu undur sebuah barung. Kita ngabang piring rendai, piring salai Kita ngabang piring asi, piring tumpi. Enti kita bela udah datai, udah nyeluai, Enti kita bela udah betugung, udah betembung Dia kita duduk di tikai wi, tikai peradani. Tikai pandan, tikai rutan. Nya kitai empuru makai kapu Kita beranggap, kita nginsap Tang kita udah makai rendai, makai salai Kita ngabang, kita mansang Kita mai ubat serangkap genap Mai pengaruh kambuh tubuh. Nya baru ninggalka batu remaung Ulih nyamah di parung tingkah tebiang Nya baru ninggalka batu ratai ka Simpurai Ulih nyamah di ratai buluh temiang. Nya  baru ninggalka batu pama ke lalau lamba Ulih nyamah di keresik lansar didendang. Nya baru ninggalka taring tengiling ka Keling Dua meling, lapan bekumbang. Nya baru ninggalka penyelinting Sangking di tunjuk jari butang Nya baru ninggalka basilar Tangkai ka di tandan bau nuking. Nya baru ninggalka kebal tutup Nangkup ka adup ruang belakang. Nya baru ninggalka lansik bidik Ka betuah enda langkang. Nya baru ninggalka batu padi Kebayan puli di mua tibang terentang. Meri nuan seharitu Baka batu lulung umbak Meri nuan seharitu lelijang.  OOha…Ooha… Oleh TELESA EMPERAN 
See author's posts
